Узган елда Татарстанда милек һәм җир биләмәләре өчен аренда хакы буенча бурычны киметү мәсьәләсе актуаль булган

[Версия для печати](http://tat.tatar-inform.ru/news/2016/02/02/117913/?print=Y)

2 февраль 2016,22:10

2016 нчы елның 1 нче гыйнварына муниципаль милекне сатудан кергән акча буенча бюджет биреме, тулаем алганда, Татарстан буенча 104,4 процентка үтәлгән

(Казан, 2 февраль, “Татар-информ”, Гөлнар Гарифуллина). 2015 нче елда Татарстан Республикасы муниципаль берәмлекләре карамагында булган 10 мең гектардан артык җир сатылган, 750 мең гектардан артык җир арендага бирелгән. Җир биләмәләрен арендага тапшырудан 2016 нчы елның 1 нче гыйнварына җирле бюджетларга 2 558,3 млн сум кергән, бу еллык бюджет биременең 103,4 процентын тәшкил итә. План биреме Спас муниципаль районында үтәлмәгән (98,6 процент дәрәҗәсендә). Әлеге мәгълүматларны бүген ТР Җир һәм милек мөнәсәбәтләре министрлыгы коллегиясенең [йомгаклау  утырышы](http://tat.tatar-inform.ru/news/2016/02/02/117898/)нда төп доклад белән чыгыш ясаган министр Азат Хамаев җиткерде.

Агымдагы елның 1 нче гыйнварына булган мәгълүматлардан күренгәнчә, җир сатудан ТР муниципаль берәмлекләре бюджетларына 1245,1 млн сум акча кергән, еллык план 109,9 процентка үтәлгән. Аксубай һәм Мамадыш районнары план биременә ирешә алмаган, ә Апас, Бөгелмә, Лаеш, Тәтеш, Чирмешән районнары, киресенчә, еллык планны 2 һәм аннан күбрәк тапкыр арттырып үтәгән.

Муниципаль милекне арендага бирү нәтиҗәсендә, 2015 нче елда җирле бюджетларга 321,2 млн сум акча кергән һәм, 2014 нче ел белән чагыштырганда, ул республиканың 26 муниципаль берәмлегендә арткан. Әйтик, Чирмешән районында 2,3 тапкыр, Нурлат муниципаль районында 6 тапкырга арткан. Мөлкәтне арендага бирүдән бюджетка кергән акча 19 муниципаль берәмлектә, киресенчә, кимегән. Бу керемнең аеруча Югары Ослан, Кукмара муниципаль районнарында кимүе күзәтелә.

2016 нчы елның 1 нче гыйнварына муниципаль милекне сатудан кергән акча буенча бюджет биреме, тулаем алганда, Татарстан буенча 104,4 процентка үтәлгән, кергән акча 617,2 млн сум тәшкил итә. Балык Бистәсе районында еллык план 2 мәртәбә, Сабада 4, Чирмешәндә 8, Балтачта 10, Ютазыда 12 мәртәбә диярлек арттырып башкарылган.

“2015 нче елда ТР муниципаль берәмлекләре бюджетлары алдында милек һәм җир биләмәләре өчен аренда хакы буенча бурычны киметү мәсьәләсе актуаль булды”, - дип белдерде Азат Хамаев. Ул хәбәр иткәнчә, бурычлылар белән даими эш алып баруга карамастан, җир һәм муниципаль мөлкәтне арендага бирү килешүләре буенча агымдагы елның 1 нче гыйнварына 653,6 млн сум тәшкил иткән, аларның 461 млн сумы җирне арендалау килешүләре буенча булса, 192,6 млн сумы – милекне арендага бирү килешүе буенча. 2015 нче елның башы белән чагыштырганда, милекне арендалау буенча бирле бюджетлар алдында бурыч, республика буенча тулаем, 63,3 млн сумга арткан. Бурыч 6 муниципаль берәмлектә арткан, алар арасыннан Лаеш, Ютазы районнарын атап узарга була. 2015 нче ел дәвамында 11 муниципаль берәмлек милекне арендага тапшыру буенча бурычны я кыскарткан, я бөтенләй түләтүгә ирешкән.

Муниципаль берәмлекләр карамагында булган җир биләмәләренә килгәндә, аларны арендага бирү буенча бурыч, 2015 нче ел нәтиҗәләре буенча, тулаем руеспублика буенча 101,2 млн сумга арткан.